Strandhuis vir allemintige R17,84 miljoen opgeraapDie huis op Clifton se Derde Strand is vir R17,84 miljoen verkoop. (Foto: High Street Auctions) Baie mense moet deesdae al hoe meer hul sente omdraai, maar oënskynlik nie ŉ Suid-Afrikaner wat die afgelope week ŉ strandhuis by Derde Strand in Clifton, Kaapstad, vir ŉ allemintige R17,84 miljoen gekoop het nie. Die huis het ŉ onbelemmerde uitsig op die beroemde Clifton-strand en is net ŉ klipgooi van die seesand. Dit is boonop een van net drie eiendomme daar met direkte toegang tot die strand. Die huis is die afgelope maand op ŉ aanlyn veiling verkoop. Die huis het ook twee en suite-badkamers, gehalte-afwerkings, ŉ goed toegeruste kombuis en ŉ oopplanleefvertrek wat uitloop op ŉ groot onthaaldek. Dié dek het ŉ aparte kroeg en kombuis en ŉ borrelbad. Joff van Reenen, hoofafslaer en direkteur van High Street Auctions, sê die planne wat dit sou moontlik maak om die huis tot op die dek te vergroot, is boonop reeds goedgekeur. Die planne maak ook voorsiening vir ŉ swembad. (Foto: High Street Auctions) Van Reenen sê daar was die afgelope ruk ŉ beduidende markregstelling weens ŉ sukkelende ekonomie en die boonste gedeelte van die eiendomsmark voel die uitwerking daarvan. “Die eiendomsmark is siklies en dit neem verkopers soms ŉ wyle om die veranderinge waar te neem. “In dié stadium is daar steeds ŉ betreklike groot gaping tussen die meeste verkopers se prysverwagtinge en die huidige markvlakke. Hoe vinniger verkopers dít besef, hoe vinniger gaan hulle die ware markwaarde van hul bates besef en op ŉ veiling ŉ verkooptransaksie beklink wat in vandag se markte deurslaggewend is,” het Van Reenen gesê. Hy sê die gemiddelde tydperk wat ŉ luukse eiendom op die mark is, is meer as ses maande. Soms is dit selfs langer as 18 maande in die mark. Die eiendomsontleders Lightstone bevestig dié mening en voorspel dat die luukse eiendomsmarksegment vanjaar selfs groter prysregstellings gaan ervaar. As die uitwerking van die Covid-19-pandemie tot ŉ inkrimping van 10% vir die ekonomie lei, kan luukse eiendomme tot 20% van hul waarde verloor.